C 100/34
HU
Az Európai Unió Hivatalos Lapja
2023.3.16.
3.7.
Az EGSZB megjegyzi, hogy az európai zöld megállapodás közvetlenül befolyásolja az ágazat versenyképességét, mivel az paradigmaváltást jelent az egész vízi közlekedési ágazatban.
Végrehajtása az alternatív üzemanyagok és technológiák gyorsabb bevezetéséhez fog vezetni.
Az EGSZB azonban rámutat, hogy az alternatív üzemanyagok korlátozott infrastruktúrája és elérhetősége akadályozza a gyorsabb átállást, ezért azonnali beruházásokat szorgalmaz e téren, például egy erre a célra létrehozott uniós tengerészeti alap létrehozása révén.
Figyelembe kell venni az egyes hajótípusok egyedi jellemzőit, a meghajtórendszerekre, az üzemanyagokra és a kibocsátásmentes technológiákra vonatkozó konkrét ütemtervekkel együtt.
3.8.
Az EGSZB aggodalmát fejezi ki az európai vállalatokkal szemben Ázsiában alkalmazott kereskedelmi akadályok miatt, és a jelenlegi és jövőbeli kétoldalú és szabadkereskedelmi megállapodások és gazdasági partnerségek korszerűsítését és olyan záradékokkal való kiegészítését szorgalmazza, amelyek az uniós tengerhajózási vállalatok számára biztosítják a szabad piacra jutást, tiltják a kereskedelmi akadályokat, viszonosságot követelnek, valamint biztosítják a kellő gondosságot.
3.9.
Az EGSZB úgy véli, hogy a kereskedelmi protekcionizmussal szemben a nemzetközi tárgyalások és megállapodások jelentik a legjobb megoldást, és arra kéri az Európai Bizottságot, hogy fokozza a globális szabályok elérésére irányuló nemzetközi erőfeszítéseit.
Alternatív megoldásként az Európai Bizottságnak – amíg szükséges – egyoldalú intézkedéseket kell alkalmaznia, hogy nyomást gyakoroljon nemzetközi versenytársaira.
Az EGSZB az egyik legfőbb prioritásnak a külföldi támogatások és a káros árképzés elleni fellépést tartja.
3.10.
A tengerészeti technológiai ágazat az európai kék gazdaság sarokköve, mivel ez gondoskodik a hajók építéséről és utólagos átalakításáról, valamint a – például a környezetbarát halászati flották, a tengeri megújuló energia, az akvakultúra és a mélytengeri bányászat fejlesztéséhez szükséges – rendszerekről és technológiákról.
Az európai zöld megállapodás céljainak elérése érdekében az Uniónak jelentősen növelnie kell a tengeri megújuló energiaforrásokkal és az egyéb alternatív üzemanyagokkal kapcsolatos ipari kapacitását.
Ellenkező esetben az Uniónak külföldi kapacitásokra kell támaszkodnia e stratégiai piac fejlesztéséhez és az európai zöld megállapodással kapcsolatos saját céljainak eléréséhez.
E kockázat elkerülése érdekében az EGSZB arra kéri az Európai Bizottságot, hogy a stratégiai jelentőségű tengerészeti technológiai ágazatot és annak tevékenységeit haladéktalanul minősítse „kritikus infrastruktúrának”.
3.11.
Az EGSZB-nek szilárd meggyőződése, hogy az EU csak a területén található erős gyártóüzemekkel juthat gazdasági vezető szerephez, mivel ez az egyetlen lehetőség a fenntartható gazdasági és társadalmi fejlődés biztosítására, az EU védelmének és stratégiai tengeri autonómiájának megerősítésére, az uniós polgárok biztonságának garantálására és munkahelyeik biztosítására.
Az EGSZB emellett célzott programot és ösztönzőket szorgalmaz azon termelők számára, amelyek az Unióba kívánják áthelyezni a gyártóüzemeiket (visszatelepítés).
4.
Foglalkoztatás és készségek 4.1.
A tengerészeti technológiai ágazat Európa-szerte mintegy 1 millió munkahelyet teremt a tengeri régiókban (8).
4.2.
A zöldítés és a digitalizáció alkalmazásához, valamint az áttörést hozó technológiák bevezetéséhez szakképzett munkaerőre van szükség.
Az EGSZB ezért arra kéri az Európai Bizottságot és a tagállamokat, hogy a programok értékelése és a készségek tanúsítása révén, a szociális partnerek és a tudományos körök teljeskörű bevonásával dolgozzanak ki és haladéktalanul hajtsanak végre nagyszabású átképzési, továbbképzési és szakképzési programokat.
Az EGSZB továbbá kéri, hogy nyújtsanak konkrét pénzügyi támogatást az uniós készségfejlesztési paktumhoz és az olyan célzott kampányokhoz, amelyek vonzóbbá teszik az ágazatot többek között a nők és a fiatalok, valamint a fogyatékossággal élő és a speciális kompetenciákkal rendelkező személyek számára.
Az EGSZB arra is rámutat, hogy a tengerészeti technológiai ágazatban – amellett, hogy kifejezetten szükség van fizikai munkavállalókra (pl. hegesztőkre, villanyszerelőkre, csőszerelőkre) – a robotika, a mesterséges intelligencia, a kiberbiztonság, az érzékelők, az automatizálás és a háromdimenziós nyomtatás terén fejlett készségekkel rendelkező munkavállalókra, valamint magasan képzett mérnökökre van szükség.
4.3.
Az európai vállalatok – az uniós jogszabályokkal és az ILO-szabályokkal teljes összhangban – eleget tesznek a legmagasabb szintű nemzetközi szociális normáknak.
Az EGSZB elismeri az európai vállalatok által a nemzetközi munkaügyi normák kialakítása és szigorítása terén végzett munkát, valamint annak fontosságát, hogy az ágazatban dolgozók számára megfelelő munkakörülményeket, tisztességes béreket és szociális biztonságot garantáljanak, és fokozott erőfeszítéseket szorgalmaz az európai üzemi tanácsok létrehozása és megszilárdítása érdekében.
Az EGSZB megismétli továbbá, hogy a másik tagállamba kiküldött munkavállalók részére a munkavállalók kiküldetéséről szóló irányelvvel összhangban biztosítani kell a fogadó tagállamban hatályban lévő alapvető jogokat.
(8)
A Future European Maritime Technology Industrial Policy.